94/773/EY: Neuvoston päätös, tehty 28 päivänä marraskuuta 1994, uuden makrorahoitusavun myöntämisestä Albanialle



Virallinen lehti nro L 308 , 02/12/1994 s. 0017 - 0018

Suomenk. erityispainos Alue 11 Nide 33 s. 0084

Ruotsink. erityispainos Alue 11 Nide 33 s. 0084



NEUVOSTON PÄÄTÖS, tehty 28 päivänä marraskuuta 1994, uuden makrorahoitusavun myöntämisestä Albanialle (94/773/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon raha-asiain komitean kuulemisen jälkeen esitetyn komission ehdotuksen(1), ottaa huomioon Euroopan parlamentin lausunnon(2), sekä katsoo, että Albania toteuttaa merkittäviä poliittisia ja taloudellisia uudistuksia ja on päättänyt hyväksyä markkinatalouden mallin, yhteisö antaa rahoitustukea kyseisille uudistuksille, joiden kehitystä on vahvistettava ja laajennettava, yhteisön ja Albanian välisiä kaupallisia ja taloudellisia suhteita kehitetään yhteistyösopimuksen mukaisesti, johon kuuluu olennaisena osana Helsingin päätösasiakirjassa ja uutta Eurooppaa koskevassa Pariisin peruskirjassa vahvistettujen demokraattisten periaatteiden noudattaminen ja ihmisoikeuksien kunnioittaminen, yhteisön rahoitusavulla edistetään olennaisesti Albanian sopeuttamis- ja uudistuspyrkimyksiä, lujitetaan keskinäistä luottamusta ja lähennetään Albaniaa yhteisöön, neuvosto on päätöksellään 92/482/ETY(3) myöntänyt Albanialle rahoitusapua enintään 70 miljoonaa ecua tämän maan maksutaseen tukemiseksi, Albanian talouden vakauttamisvaihetta ei Albanian hallituksen tarmokkaasti toteuttamista sopeuttamistoimenpiteistä ja rakenteellisista uudistuksista huolimatta ole saatu päätökseen; uusi virallinen apu on tarpeen maksutaseen tukemiseksi ja varantojen vakauttamiseksi, Albania on alhaisen tulotason maa, joka voi saada Maailmanpankilta ja Kansainväliseltä valuuttarahastolta (IMF) lainoja erittäin edullisin ehdoin, Albanian viranomaiset ovat pyytäneet rahoitusapua IMF:ltä, 24 teollisuusmaan muodostamalta ryhmittymältä (G-24) ja yhteisöltä, IMF:n hallintoneuvosto on hyväksynyt 14 päivänä heinäkuuta 1993 ensimmäiset vuosittaiset sopimukset tehostetun rakenteellisen sopeuttamisen helpottamiseksi, jotka kattavat kolmen vuoden pituisen ajanjakson; 24 teollisuusmaan muodostama ryhmittymä on sopinut harkitsevansa lisärahoitusapua erityisesti avustuksina tai lainoina edullisin ehdoin, sen rahoituksen lisäksi, jonka IMF, Maailmanpankki ja viralliset kahdenväliset luotonantajat voivat myöntää, on katettava noin 72 miljoonan US-dollarin vaje Albanian varantojen vakauttamiseksi, jotta vältettäisiin tuonnin supistuminen entisestään, mikä voisi vakavasti vaarantaa hallituksen uudistuspyrkimysten taustalla olevien tavoitteiden toteutumista, 24 teollisuusmaan muodostamaan ryhmittymään kuuluvien maiden avun yhteensovittajana komissio on pyytänyt niitä antamaan Albanialle rahoitusapua erittäin edullisin ehdoin tämän maan sopeuttamis- ja uudistuspyrkimysten tukemiseksi, ottaen huomioon Albanian taloudellinen ja rahoituksellinen tilanne tämän maan maksutaseen tukemiseksi annettavan rahoitusavun olisi oltava avustusmuotoista, komission olisi hallinnoitava yhteisön antamaa avustusta, ja perustamissopimuksessa ei määrätä tämän päätöksen tekemiseksi muista kuin 235 artiklan valtuuksista, ON PÄÄTTÄNYT SEURAAVAA: 1 artikla 1. Yhteisö antaa Albanialle makrorahoitusapua enintään 35 miljoonan ecun suuruisena avustuksena tämän maan maksutaseen tukemiseksi ja varantojen vakauttamiseksi. 2. Avustuksen hallinnoinnista huolehtii komissio täydessä yhteisymmärryksessä raha-asiain komitean kanssa ja sopusoinnussa IMF:n ja Albanian tekemien sopimusten kanssa. 2 artikla 1. Komissiolla on valtuudet raha-asiain komiteaa kuultuaan neuvotella Albanian viranomaisten kanssa avustusta koskevista talouspoliittisista ehdoista. Näiden ehtojen on oltava sopusoinnussa 1 artiklan 2 kohdassa tarkoitettujen sopimusten sekä 24 teollisuusmaan muodostaman ryhmittymän tekemien sopimusten kanssa. 2. Komissio tarkastaa yhteistoiminnassa raha-asiain komitean ja IMF:n kanssa tarkoin koordinoidusti määräajoin, että Albanian talouspolitiikka vastaa avustuksen tavoitteita ja että avustuksen edellytykset täyttyvät. 3 artikla 1. Avustus annetaan Albanian käyttöön kahdessa erässä. Jollei 2 artiklan 1 kohdasta muuta johdu, ensimmäinen 15 miljoonan ecun suuruinen erä maksetaan, jos tehostetun rakenteellisen sopeuttamisen helpottamiseksi IMF:n ja Albanian välillä tehdyn vuosittaisen sopimuksen mukainen ensimmäinen puolivuotistarkastelu on tyydyttävä. Toinen erä maksetaan aikaisintaan vuoden 1994 neljännen vuosineljänneksen kuluessa, jollei 2 artiklan 2 kohdasta muuta johdu, ja jos Albanian suhteen on todettu tyydyttävää kehitystä tehostetun rakenteellisen sopeuttamisen helpottamiseksi tehdyn sopimuksen soveltamisessa. 2. Varat maksetaan Albanian valtionpankkiin. 4 artikla Vähintään kerran vuodessa komissio antaa Euroopan parlamentille sekä neuvostolle kertomuksen ja arvion tämän päätöksen täytäntöönpanosta. Tehty Brysselissä 28 päivänä marraskuuta 1994. Neuvoston puolesta Puheenjohtaja K. KINKEL (1) EYVL N:o C 112, 22.4.1994, s. 10 (2) EYVL N:o C 205, 25.7.1994, s. 533 (3) EYVL N:o L 287, 2.10.1992, s. 25